Elena Rybakina

Elena Andreyevna Ribakina (1999-yil 17-iyunda tugʻilgan) — Rossiyada tugʻilgan qozogʻistonlik professional tennischi. Hozirda ayollar oʻrtasida yakkalik bahslarida dunyo reytingida Ayollar tennis assotsiatsiyasi (WTA) tasnifiga koʻra 2-raqamli tennischi. 12 ta WTA turi darajasida yakkalik musobaqalarida chempionlikni qoʻlga kiritgan. Jumladan, ikkita Katta dubulgʻa — 2022-yilgi Wimbledon chempionati va 2026-yilgi Avstraliya ochiq chempionati, shuningdek, 2025-yilgi WTA finali va ikkita WTA 1000 turnirlarida gʻalaba qozongan. Katta dubulgʻa musobaqasida gʻoliblikni qoʻlga kiritgan va dunyo reytingida kuchli oʻntalikdan joy olgan ilk qozogʻistonlik tennischi.

Yoshligida dunyo reytingining 3-raqamli raketka ustasi boʻlgan Rybakina faoliyatini dastlab Rossiya sharafini himoya qilib boshlagan. Soʻngra 2018-yilda sport federatsiyasini Qozogʻistonga almashtirgan. Sportchi 2020-yilda beshta turnir finalida ishtirok etib, oʻsha yili barcha tennischilar orasida eng koʻp finalga chiqqan sportchiga aylangan. Ribakina oʻzining ilk katta turnir chempionligini 2022-yilda Wimbledon turnirida qoʻlga kiritgan. Soʻng 2023-yilgi Avstraliya ochiq chempionati finaliga chiqishga muvaffaq boʻlgan. 2025-yil oxirida tennischi WTA finalida gʻoliblikni qoʻlga kiritgan. Undan soʻng esa 2026-yilgi Avstraliya ochiq chempionatida gʻalaba qozongan va oradan koʻp oʻtmay sport faoliyatidagi eng yuqori natija — jahon reytingida 2-raqamga koʻtarilishga muvaffaq boʻlgan.

Rybakina oʻzining ajoyib toʻp uzatishlari va kuchli zarbalari bilan ajralib turadi. U, asosan, orqa chiziqdan oʻyin olib boradi. Sportchi oʻzining xotirjam feʼl-atvori bilan tanilgan.

 Hayoti 
Elena Rybakina 1999-yil 17-iyunda Rossiyaning Moskva shahrida tugʻilgan. Onasining ismi Ekaterina, otasi Andrey Rybakin. U sport bilan juda yoshligidan katta opasi Anna bilan birga shugʻullana boshlagan. Dastlab, asosan, gimnastika va figurali uchish sport ga eʼtibor qaratgan. Unga bu ikki sport turidan birortasida professional sportchi boʻlishi uchun boʻyi juda baland ekani aytilgach, otasi uning qiziqishlarini inobatga olib tennisni tanlashni taklif qilgan. Rybakina tennischi sifatida mashgʻulotlarni olti yoshidan boshlagan.

Rybakina "Dinamo" sport klubidan „Spartak“ tennis klubiga oʻtgan, u yerda bir qancha tajribali murabbiylar qoʻl ostida mashgʻulot olib borgan. U sobiq reytingda kuchli oʻntalikdan joy olgan Andrey Chesnokov va sobiq kuchli yuztalikdan joy olgan tennischi Evgeniya Kulikovskaya bilan mashq qilgan. Uning jismoniy tayyorgarlik boʻyicha murabbiylaridan biri Irina Kiseleva boʻlib, u zamonaviy beshkurash boʻyicha jahon chempioni hisoblanadi.

Rybakina oʻsmirlik davrigacha individual mashgʻulotlar olib bormagan, buning oʻrniga 15 yoshigacha sakkiz nafar, 18 yoshigacha esa toʻrt nafar oʻyinchidan iborat guruhda shugʻullangan. U kuniga atigi 2 soatga yaqin tennis oʻynagan va 3 soatni jismoniy tayyorgarlikka sarflagan. Uning tennisga ajrata oladigan vaqti qisman cheklangan boʻlib, bunga sportchilar uchun ixtisoslashmagan oddiy oʻrta maktabda oʻqigani, tennis va oʻqishni bir xil muvozanatda olib borishga toʻgʻri kelgani sabab boʻlgan.

 

Turkum:1999-yilda tugʻilganlar
Turkum:Yashayotgan insonlar
Turkum:Rossiyalik ayol tennischilar
Turkum:21-asr rossiyalik ayol sportchilar